**Διαμόρφωση οδηγών κατάρτισης & εκπαιδευτικών εγχειριδίων ΣΑΕΚ**

**Χρήσιμες ερωτήσεις και απαντήσεις**

**Γιατί αυτό το έργο**

Το έργο «Διαμόρφωση οδηγών κατάρτισης και εκπαιδευτικών εγχειριδίων Ινστιτούτων Επαγγελματικής Κατάρτισης (ΙΕΚ)» αποτελεί μια δυναμική και επιστημονικά έγκυρη παρέμβαση αντιμετώπισης της αποσπασματικότητας και της προχειρότητας στην υλοποίηση προγραμμάτων αρχικής επαγγελματικής κατάρτισης.

**Για πρώτη φορά με συστηματικό και τυποποιημένο τρόπο:**

* διαμορφώνεται οδηγός κατάρτισης, εκπαιδευτικό εγχειρίδιο και τράπεζα θεμάτων για κάθε ειδικότητα των ΣΑΕΚ,
* αναπτύσσεται υποστηρικτικό υλικό το οποίο παράλληλα απευθύνεται στους εκπαιδευτές (στην εκπαιδευτική δομή ή στον χώρο εργασίας), στους εκπαιδευόμενους αλλά και σε όλους τους δυνάμει συντελεστές της μαθησιακής διαδικασίας, της υλοποίησης της πρακτικής άσκησης/μαθητείας και των διαδικασιών πιστοποίησης των μαθησιακών αποτελεσμάτων,
* τυποποιούνται οι διαδικασίες ανάπτυξης του συνόλου των εκπαιδευτικών υλικών στη βάση προτύπων και ενιαίας μεθοδολογίας,
* επίκεντρο της ενιαίας μεθοδολογίας γίνεται η μετατροπή των επαγγελματικών εργασιών της κάθε ειδικότητας σε μαθησιακά αποτελέσματα,
* αξιοποιούνται πιστοποιημένα Επαγγελματικά Περιγράμματα, βάσεις δεδομένων και συλλογές δεξιοτήτων όπως το ESCO, η διεθνής εμπειρία από αντίστοιχα προγράμματα επαγγελματικής εκπαίδευσης κατάρτισης,
* περιγράφεται αναλυτικά το περιεχόμενο και οι προδιαγραφές υλοποίησης της πρακτικής άσκησης/μαθητείας,
* αναμορφώνονται οι τράπεζες θεμάτων και προστίθενται απαντήσεις, ενδεικτικό αναλυτικό θεματολόγιο και προδιαγραφές του πρακτικού μέρους των εξετάσεων,
* αναπτύσσεται μεθοδολογία επικαιροποίησης των περιεχομένων των οδηγών κατάρτισης, των εκπαιδευτικών εγχειριδίων και των τραπεζών θεμάτων αποτυπώνοντας τις τρέχουσες εξελίξεις

με τελικό σκοπό την υποστήριξη της πιστοποίησης των καταρτιζομένων και της θεσμικά αναγνωρισμένης ένταξής τους στην αγορά εργασίας.

Το έργο αυτό συμβάλλει στην αναβάθμιση του επιπέδου των παρεχόμενων γνώσεων και δεξιοτήτων, στη βελτίωση των μαθησιακών αποτελεσμάτων που απορρέουν από την επαγγελματική κατάρτιση σε συγκεκριμένες ειδικότητες και στις διαδικασίες αξιολόγησής τους, στην ενίσχυση της ελκυστικότητας του πεδίου της αρχικής επαγγελματικής κατάρτισης.

**Το έργο σε αριθμούς**

|  |  |
| --- | --- |
| **5**φορείς  | **30** στελέχη επιστημονικής υποστήριξης  |
| **130** ειδικότητες ΣΑΕΚ  | **281** δημόσιες προσκλήσεις πρόσληψης εξωτερικών συνεργατών  |
| **390** ολοκληρωμένα εκπαιδευτικά υλικά  | **1.350** εξωτερικοί συνεργάτες (συγγραφείς & σύμβουλοι μεθοδολογίας)  |
| **5.005** υποψηφιότητες εξωτερικών συνεργατών  | **65.000** σελίδες Οδηγών Κατάρτισης, Εκπαιδευτικών Εγχειριδίων & Τραπεζών Θεμάτων  |

**Γιατί οι Κοινωνικοί Εταίροι και τα Επιστημονικά Ινστιτούτα τους**

Η συμμετοχή των Κοινωνικών Εταίρων, μέσω των Επιστημονικών Ινστιτούτων τους, δεν αποτελεί πρωτοτυπία ούτε εξαίρεση. Είναι μάλλον το συνηθέστερο που συμβαίνει σε ευρωπαϊκό επίπεδο, μιας και οι επιστημονικοί φορείς των εργαζομένων και των επιχειρήσεων είναι αναμενόμενο να αποτελούν σημαντικούς φορείς έρευνας και τεκμηρίωσης σε θέματα ανάλυσης και περιγραφής επαγγελμάτων και σύνδεσής τους με τον σχεδιασμό προγραμμάτων επαγγελματικής κατάρτισης. Το περίεργο, λοιπόν, είναι ότι μέχρι πρόσφατα η εμπλοκή τους ήταν μάλλον περιορισμένη, όχι το αντίθετο.

**Το επιστημονικό πλαίσιο**

Στο πλαίσιο του έργου, αναπτύχθηκαν τα παρακάτω υλικά:

* Οριζόντια εκπαιδευτική μεθοδολογία, η οποία αποτέλεσε την επιστημονική βάση για τη διαμόρφωση του συνόλου του παραγόμενου υλικού
* Πρότυπος οδηγός κατάρτισης
* Πρότυπο εκπαιδευτικό εγχειρίδιο
* Πρότυπη τράπεζα θεμάτων

Με αποτέλεσμα να δημιουργηθούν 390 υλικά για 130 ειδικότητες ακολουθώντας μια τυποποιημένη διαδικασία συγγραφής και συγκεκριμένα 130 Οδηγοί Κατάρτισης, 130 Εκπαιδευτικά Εγχειρίδια και 130 Τράπεζες Θεμάτων.

**Οι συγγραφικές ομάδες**

Επιλέχθηκαν 1349 συγγραφείς και σύμβουλοι μεθοδολογίας ανάπτυξης των υλικών μέσα από διαγωνιστικές διαδικασίες 281 δημοσίων προσκλήσεων. Κύριο κριτήριο επιλογής αποτέλεσε ο συνδυασμός της επαγγελματικής, συγγραφικής και διδακτικής τους εμπειρίας σε συνάφεια με την ειδικότητα.

Για τον **Οδηγό Κατάρτισης** της κάθε ειδικότητας συνεργάστηκαν τρεις (3) συγγραφείς (επιστημονικός υπεύθυνος, συγγραφέας πυρηνικών μαθημάτων, επαγγελματίας της ειδικότητας) και ένας (1) σύμβουλος μεθοδολογίας ανάπτυξης οδηγών κατάρτισης.

|  |  |  |  |
| --- | --- | --- | --- |
| **ΦΟΡΕΑΣ**  | **ΠΡΟΣΚΛΗΣΕΙΣ**  | **ΑΙΤΗΣΕΙΣ**  | **ΣΥΝΕΡΓΑΤΕΣ**  |
| **ΙΝΕ ΓΣΕΕ**  | 22  | 183  | 69  |
| **ΚΑΝΕΠ ΓΣΕΕ**  | 15  | 365  | 122  |
| **ΙΜΕ ΓΣΕΒΕΕ**  | 28  | 357  | 87  |
| **ΙΝΣΕΤΕ**  | 9  | 205  | 56  |
| **ΚΑΕΛΕ ΕΣΕΕ**  | 27  | 861  | 116  |
| **ΣΥΝΟΛΟ**  | 101  | 1971  | 450  |

Για το **Εκπαιδευτικό Εγχειρίδιο και την Τράπεζα Θεμάτων** κάθε ειδικότητας συνεργάστηκαν 4- 9 συγγραφείς (1 συγγραφέας πυρηνικών μαθημάτων, συγγραφείς άλλων ειδικοτήτων) και ένας (1) σύμβουλος μεθοδολογίας ανάπτυξης των σχετικών υλικών.

|  |  |  |  |
| --- | --- | --- | --- |
| **ΦΟΡΕΑΣ**  | **ΠΡΟΣΚΛΗΣΕΙΣ** | **ΑΙΤΗΣΕΙΣ** | **ΣΥΝΕΡΓΑΤΕΣ** |
| **ΙΝΕ ΓΣΕΕ**  | 34  | 629  | 173  |
| **ΚΑΝΕΠ ΓΣΕΕ**  | 41  | 637  | 261  |
| **ΙΜΕ ΓΣΕΒΕ**  | 43  | 553  | 148  |
| **ΙΝΣΕΤΕ**  | 3  | 377  | 119  |
| **ΚΑΕΛΕ ΕΣΕΕ**  | 59  | 838  | 198  |
| **ΣΥΝΟΛΟ**  | 180  | 3034  | 899  |

**Δημοσιότητα προσκλήσεων**

Ως προς τις **στοχευμένες ενέργειες δημοσιότητας** που υλοποιήθηκαν με σκοπό τη μεγαλύτερη διάχυση των προσφερόμενων θέσεων από τους Φορείς της Σύμπραξης, οι προσκλήσεις αναρτήθηκαν στις ιστοσελίδες των φορέων, ενώ παράλληλα ενημερώθηκαν για την ανάρτησή τους μέσω ηλεκτρονικής αλληλογραφίας η Γενική Γραμματεία Επαγγελματικής Εκπαίδευσης, Κατάρτισης και Διά Βίου Μάθησης του Υπουργείου Παιδείας, Θρησκευμάτων και Αθλητισμού, το σύνολο των Δημοσίων ΣΑΕΚ αλλά και Ανώτερα Εκπαιδευτικά Ιδρύματα, επαγγελματικές και επιστημονικές ενώσεις **ανά ειδικότητα**.

**Επιμόρφωση εξωτερικών και εσωτερικών συνεργατών**

Για την ανάπτυξη του συνόλου των υλικών επιμορφώθηκαν στη μεθοδολογία και τα πρότυπα υλικά κατά προσέγγιση 1350 εξωτερικοί συνεργάτες αλλά και τακτικό προσωπικό των φορέων μέρος του οποίου εργάστηκε σε κάποιες περιπτώσεις ως σύμβουλος μεθοδολογίας.

**Διαδικασίες ανατροφοδότησης των συγγραφικών ομάδων**

Για τη συνεχή επιστημονική υποστήριξη των συγγραφικών ομάδων υλοποιήθηκαν τακτικές διαδικτυακές συναντήσεις, τηλεφωνικές και ηλεκτρονικές επικοινωνίες, ενώ διανέμονταν ειδικά έντυπα συχνών ερωτήσεων- απαντήσεων (Q&A) τα οποία επικαιροποιούνταν σε τακτά χρονικά διαστήματα.

**Το βασικό περιεχόμενο των οδηγών κατάρτισης**

* Πληροφορίες που αφορούν την περιγραφή της ειδικότητας
* Καθορισμός των μαθησιακών αποτελεσμάτων του προγράμματος κατάρτισης της ειδικότητας
* Διάρθρωση του ωρολογίου προγράμματος και των μαθησιακών ενοτήτων
* Εκπαιδευτικές και διδακτικές προδιαγραφές θεωρητικής και εργαστηριακής κατάρτισης
* Πλαίσιο υλοποίησης πρακτικής άσκησης/μαθητείας

**Το βασικό περιεχόμενο των εκπαιδευτικών εγχειριδίων**

Με βάση την περιγραφή της ειδικότητας και τα μαθησιακά αποτελέσματα του προγράμματος κατάρτισης αναπτύσσονται αναλυτικά:

* Το περιεχόμενο των μαθησιακών ενοτήτων και υποενοτήτων της θεωρητικής και εργαστηριακής κατάρτισης
* Το περιεχόμενο και οι προδιαγραφές υλοποίησης πρακτικής άσκησης/μαθητείας

**Το βασικό περιεχόμενο των τραπεζών θεμάτων**

* Θεσμικό πλαίσιο εξετάσεων πιστοποίησης
* 150-250 ερωτήσεις και απαντήσεις διαβαθμισμένης δυσκολίας για την εξέταση του θεωρητικού μέρους των εξετάσεων
* Ενδεικτικό θεματολόγιο 10 καταστάσεων/προβλημάτων για την εξέταση του πρακτικού μέρους των εξετάσεων

**Τι ισχύει για το προτεινόμενο προφίλ εκπαιδευτών**

Το προφίλ εκπαιδευτών έχει συμβουλευτικό χαρακτήρα με σκοπό τη διευκόλυνση του έργου των αρμόδιων υπηρεσιών της Γενικής Γραμματείας Επαγγελματικής Εκπαίδευσης, Κατάρτισης και Διά Βίου Μάθησης του Υπουργείου Παιδείας, Θρησκευμάτων και Αθλητισμού. Σημειώνεται ότι μετά την πρώτη εφαρμογή των Οδηγών Κατάρτισης, στο πλαίσιο του έργου της επικαιροποίησής τους, θα υπάρξει δυνατότητα για επικαιροποίηση και του προφίλ των εκπαιδευτών, στη βάση καταγραφής τεκμηριωμένων δυσλειτουργιών και των αποτελεσμάτων της διαδικασίας αξιολόγησης των εκπαιδευτών